Audioslave

Audioslave foi un supergrupo estadounidense de hard rock, rock alternativo e post-grunge formado en Glendale (California) no ano 2001 e separado no ano 2007. Os membros do grupo foron o daquela ex-vocalista de Soundgarden Chris Cornell, e os ex-membros de Rage Against the Machine Tom Morello (guitarra), Tim Commerford (baixo) e Brad Wilk (batería). A crítica describiu inicialmente o grupo como unha combinación de Soundgarden e Rage Against the Machine, pero trala publicación do seu segundo álbum Out of Exile os medios afirmaron de forma unánime que o grupo establecera unha identidade diferente.

O grupo creou o seu propio son característico ao mesturar o hard rock típico dos anos 1970 co rock alternativo dos anos 1990, con Morello incorporando os seus característicos solos de guitarra nesta mestura. Ao igual que Rage Against the Machine, o grupo reafirmouse no feito de que tódolos sons dos seus álbums fosen producidos empregando só guitarras, baixo, batería e voces.

Nos seus seis anos de existencia Audioslave publicou tres álbums, recibiu tres nomeamentos aos Premios Grammy e converteuse no primeiro grupo estadounidense de rock en tocar nun concerto ao aire libre en Cuba. O grupo separouse en febreiro do 2007 cando Cornell publicou unha nota de prensa anunciando que marchaba de forma permanente do grupo debido a conflitos de personalidade e diferentes opinións musicais. A xira de reunión de 2007 de Rage Against the Machine que fixeron os restantes membros do grupo así como os álbums en solitario publicados nese mesmo ano por Morello e Cornell cimentaron a disolución permanente do grupo.

 Historia 
 Formación (2000–2001) 
A historia de Audioslave remóntase ao 18 de outubro de 2000 cando Zack de la Rocha, vocalista de Rage Against the Machine, anunciou que deixaba o grupo por diferenzas co resto dos membros. Rage Against the Machine disolveuse como resultado desta saída, pero os tres membros restantes Tim Commerford, Tom Morello e Brad Wilk decidiron seguir xuntos e anunciaron os seus plans de continuar tocando cun novo vocalista. O grupo fixo probas con varios aspirantes, incluíndo a B-Real de Cypress Hill, pero finalmente decidiron que non querían unirse con outro rapeiro ou con alguén que soase como de la Rocha. O produtor musical e amigo deles Rick Rubin suxeriulles que tocasen con Chris Cornell, o antigo líder de Soundgarden, e convenceunos tamén para que asistisen a terapia de grupo con Phil Towle trala disolución do grupo. En opinión de Rubin, Rage Against the Machine tiña potencial para converterse nun mellor grupo cunha nova voz, afirmando que podería ser unha nova situación como a de "Yardbirds - Led Zeppelin". Posteriormente, Commerford acreditaría a Rubin por ser o catalizador do novo grupo.

A química entre Cornell e os outros tres membros foi aparente dende o comezo, segundo propias declaracións de Morello: "Non soaba só ben. Non soaba xenial. Soaba transcendente". O cuarteto escribiu 21 temas durante 19 días de ensaio e comezou a traballar no estudio a finais de maio do 2001 con Rubin como produtor, ao mesmo tempo que solucionaban as cuestións de discográfica e xestión.

 Audioslave (2002–2003) 
200px|miniatura|dereita|Chris Cornell no 2005
O 19 de marzo de 2002 Audioslave confirmouse para o sétimo festival anual Ozzfest, malia que nese momento o grupo aínda non tiña nome oficial ou data de publicación para o seu álbum de estrea. Poucos días despois xurdiron novas que informaban sobre a ruptura do grupo sen que chegasen a actuar en público, e o representante de Chris Cornell confirmou que este deixara o grupo sen dar ningunha explicación. Baixo o nome de "Civilian" (ou "The Civilian Project"), 13 mesturas non finalizadas dos temas nos que o grupo estivera traballando no estudio foron filtradas nas redes peer-to-peer en maio de 2002. Segundo Morello o grupo sentiuse frustrado por este feito xa que os temas non estaban finalizados e nalgúns casos os temas filtrados nin sequera contiñan as mesmas letras nin a mesma música que eles produciran.

Os primeiros rumores suxeriron que Cornell non estaba de acordo en ter dous representantes involucrados de forma activa no proxecto, xa que Jim Guerinot representaba a Cornell mentres que Peter Mensch era o representante de Rage Against the Machine. Segundo declaracións do grupo posteriores, a separación non foi por problemas persoais entre os membros, senón por disputas entre os representantes. Ao finalizar a remestura do álbum unhas seis semanas despois, o grupo reformouse, despediu de forma simultánea aos dous representantes e contrataron a compañía The Firm como novo representante. Os seus anteriores selos discográficos Epic e Interscope chegaron a un acordo para alternarse na publicación dos futuros álbums do grupo.

Audioslave anunciou o seu novo nome oficial e lanzou unha páxina web oficial a comezos de setembro dese ano. O seu primeiro sinxelo titulado "Cochise" foi publicado en liña a finais dese mes, e comezou a soar nas radios a comezos de outubro. A crítica loou o estilo vocal de Cornell, moi diferente do estilo rapeado de de la Rocha, considerando o cambio como un retorno do grupo ao tipo de sons que foran a súa inspiración. O director Mark Romanek gravou un vídeo musical para "Cochise," no que se ve ao grupo tocando no teito dunha torre en construción nos Ánxeles, mentres que un conxunto de fogos artificiais serve de sistema de iluminación. O ruído dos estoupidos destes foguetes durante a gravación resultou en chamadas de aviso ás autoridades por medo a un ataque terrorista por parte dos residentes da zona preto a esta localización.

O seu álbum homónimo de estrea Audioslave foi publicado o 19 de novembro de 2002, acadando o número 7 da lista Billboard 200 tras vender 162 000 copias na súa primeira semana no mercado. Certificouse como disco de ouro pola RIAA ao mes da súa publicación, acadando a certificación de triplo platino no 2006. Foi o álbum con máis éxito comercial de Audioslave, vendendo máis de tres millóns de copias tan só nos Estados Unidos. Malia este éxito comercial, a crítica non foi unánime con este álbum. Algúns críticos cualificaron o traballo do grupo como falto de inspiración, e predicible. Pitchfork Media loou a voz de Chris Cornell, pero criticou o resto de aspectos do álbum, cualificando as letras como "un completo galimatías" e a produción de Rubin como "un produto de rock sintetizado que non emite ningunha calor". Porén, outros críticos destacaron positivamente o estilo do supergrupo, con reminiscencias do rock dos anos 1970 e comparándoo ao estilo de Led Zeppelin e Black Sabbath, afirmando que engadía un son e estilo moi necesarios na corrente principal dese momento.

A primeira actuación en directo do grupo foi o 25 de novembro de 2002, tocando brevemente no teito do Ed Sullivan Theater de Broadway, Nova York, para o programa de televisión Late Show with David Letterman. O 7 de decembro dese mesmo ano tivo lugar a primeira actuación de pago do grupo, como parte do evento KROQ Almost Acoustic Christmas. Case o final do conxunto de seis temas tocados polo grupo, Cornell declarou cara a audiencia "Estes tipos salváronme a vida este ano", e a actuación finalizou cunha aperta de tódolos membros do grupo. Os medios preguntáronlle posteriormente a Cornell sobre estes eventos, ao que só respondeu que durante meses levaba arrastrando ao trío "por un camiño de merda".

Nesta época xurdiu o rumor de que Cornell ingresara voluntariamente nun centro de rehabilitación, o que el mesmo confirmaría posteriormente nunha entrevista telefónica con Metal Hammer. Nun artigo do San Diego CityBEAT Cornell explicou que atravesara unha "crise persoal horrible" durante a produción do primeiro álbum do grupo, pasando dous meses en rehabilitación separado da súa esposa. Tamén afirmou que Morello, Commerford e Wilk lle axudaran a recuperarse deste difícil período, e negou que o motivo da rehabilitación fose unha adicción a oxicodona ou a heroína, afirmando no seu lugar que fora por "varios motivos, principalmente pola bebida".

"Like a Stone", o segundo sinxelo do disco Audioslave, publicouse a comezos do ano 2003. Foi o sinxelo mellor situado nas listas deste disco, chegando ao primeiro posto nas listas Mainstream Rock Tracks e Modern Rock Tracks de Billboard. Recibiu a certificación de ouro pola RIAA, converténdose no sinxelo de máis éxito de Audioslave. O vídeo musical deste sinxelo foi escrito e dirixido por Meiert Avis, rodado na casa dos Ánxeles na que Jimi Hendrix escribiu Purple Haze. A MTV vetou o vídeo musical do terceiro sinxelo, "Show Me How to Live", presuntamente por amosar o grupo nunha persecución a altas velocidades na que botaban a automóbiles e motos de policía fóra da estrada. O seu primeiro DVD musical titulado Audioslave publicouse o 29 de xullo de 2003, e nese mesmo ano o grupo realizou unha xira mundial que recibiu críticas positivas polas súas actuacións en directo, incluíndo unha actuación no renovado festival Lollapalooza.

 Out of Exile (2004–2005) 
200px|miniatura|dereita|Tim Commerford en 2005
En 2004 Audioslave foi un dos nomeados na 46ª edición dos Premios Grammy. "Like a Stone" foi nomeado ao premio "Best Hard Rock Performance" e Audioslave ao premio "Best Rock Album." O grupo pasou o resto dese ano sen facer ningunha xira e enfocaron o traballo no seu segundo álbum. Tom Morello concentrouse no seu proxecto en solitario The Nightwatchman e nas súas actividades políticas, mentres que Chris Cornell finalizou o seu divorcio coa súa primeira muller e casou de novo con Vicky Karayiannis, unha publicista parisiense que coñeceu durante a primeira xira europea de Audioslave.

O grupo xa comezara a traballar no novo álbum no 2003 mentres estaban de xira no Lollapalooza, continuando o traballo de estudio ao final dese ano. A maiores de material novo, o grupo tamén tiña varios temas non incluídos en Audioslave, e segundo Morello xa tiñan "cousas xa feitas para case encher outro álbum". "Be Yourself" foi o primeiro sinxelo do que sería ese segundo álbum, daquela aínda sen título oficial, e recibiu algunhas críticas negativas que o tacharon de "débil" e de ter "letras eslamiadas e sen unha dirección". Malia esas críticas negativas, o sinxelo acadou o primeiro posto nas listas "Mainstream" e "Modern Rock" de Billboard.

En abril de 2005 o grupo comezou unha xira por varios clubs que durou ata finais de maio. Aínda que en xiras previas xa tiñan tocado de forma ocasional versións dos temas dos seus grupos anteriores, nesta ocasión evitaron facelo de forma deliberada para evitar usar eses temas como apoio de cara ás vendas de discos e para establecer a Audioslave como unha entidade independente. Cando consideraron ese obxectivo cumprido volveron a tocar unha selección deses temas na xira, como por exemplo "Black Hole Sun" e "Bulls on Parade".

O segundo sinxelo deste novo álbum, titulado "Your Time Has Come", publicouse a través dunha promoción especial que durou unha semana, na que varias emisoras de radio publicaron unha ligazón nas súas respectivas páxinas web cara a unha descarga programada do tema. Cando se chegou ao millón de persoas, o ficheiro desbloqueouse e puido ser descargado por todos eles.

200px|miniatura|esquerda|Tom Morello en 2005
O 6 de maio de 2005 Audioslave fixo unha actuación gratuíta na Habana fronte a unha estimación de 50 000 persoas en "La Tribuna Antiimperialista José Martí", que fora construída no ano 2000 co propósito de realizar protestas masivas contra o goberno dos Estados Unidos, converténdose así no primeiro grupo de rock estadounidense en realizar un concerto ao aire libre en Cuba. O grupo viaxou á Habana xunto cun equipo de cámaras o 4 de maio, pasando varios días de visita na cidade e interactuando con músicos e mozos cubanos. Morello e o resto do grupo insistiron en que esta viaxe non fora co propósito de facer unha declaración política, senón para formar parte dun intercambio cultural e musical. Cornell expresou o seu desexo de que o concerto servise para axudar a abrir as "barreiras musicais" entre os dous países. A viaxe organizouse coa autorización conxunta do "United States Department of the Treasury" e do Instituto Cubano de la Música, pero estas autorizacións chegáronlles tarde, polo que tiveron que cancelar e pospoñer varias datas confirmadas da súa xira polos Estados Unidos. O conxunto de 26 temas deste concerto, que incluíu varios de Soundgarden e Rage Against the Machine, foi o máis longo da historia do grupo.

Out of Exile publicouse en todo o mundo o 23 de maio de 2005 agás nos Estados Unidos, onde se publicou ao día seguinte. Estreouse no primeiro posto da lista Billboard 200, sendo o único álbum de Audioslave en acadar esta posición. Unha semana despois da súa publicación baixou ata o terceiro posto da lista, cunha baixada dun 62% nas vendas, e posteriormente acadaría a certificación de platino. Cornell admitiu que escribira o que considerou os temas máis persoais da súa carreira neste álbum, influenciado polos cambios positivos que experimentara na súa vida persoal dende o ano 2002, e tamén describiu o álbum como máis variado e menos dependente dos riffs de guitarra que o primeiro.

O álbum obtivo unha mellor recepción pública que o primeiro. A crítica resaltou as voces máis fortes de Cornell, atribuíndoo a que este deixara de fumar e beber, e sinalou que Out of Exile era a realización do son propio do grupo. AllMusic cualificou o álbum de "esvelto, duro, forte e memorable". Porén, as letras dos temas seguiron a recibir críticas negativas, así como o enfoque máis lento do álbum.

Seguindo a publicación do álbum o grupo comezou unha xira por Europa, actuou no concerto benéfico Live 8 en Berlín o 2 de xullo de 2005, e foi cabeceira de cartel por primeira vez en Norteamérica na súa xira por ese país que durou de setembro ata novembro de 2005. O vídeo musical de "Doesn't Remind Me", terceiro sinxelo do álbum, publicouse en liña en setembro dese mesmo ano, e o segundo DVD do grupo, titulado Live in Cuba, incluíu gravacións do seu concerto na Habana e foi publicado o 11 de outubro de 2005, conseguindo a certificación de platino en menos de dous meses trala súa publicación.

 Revelations e separación (2006–2007) 
240px|miniatura|dereita|Brad Wilk en 2008
En decembro de 2005 Audioslave recibiu unha terceira nomeación aos Premios Grammy na 48ª cerimonia destes polo tema "Doesn't Remind Me" na categoría "Best Hard Rock Performance", e o grupo xa comezara a gravar o seu seguinte álbum. Cornell xa tiña declarado incluso antes da publicación de Out of Exile que desexaba "facer un álbum cada ano ou cada ano e medio". A comezos de xullo do ano 2005, tras finalizar a xira europea, o grupo volveu ao estudio para gravar novos temas. Morello afirmou que o seu obxectivo era "xuntar as liñas entre ensaios, gravacións e xiras". A gravación en si comezou en xaneiro de 2006, planeando a publicación do novo álbum Revelations para xuño dese mesmo ano. Nesta ocasión o grupo escolleu o produtor Brendan O'Brien para axudarlles na gravación e edición do álbum.

Audioslave xa tiña 20 temas escritos e gravaron 16 deles en tan só tres semanas. Porén, a publicación do álbum atrasouse ata comezos de setembro de 2006, e o grupo cancelou unha xira que programaran anteriormente por Europa para xa ter un novo disco publicado cando comezasen a súa seguinte xira. O primeiro sinxelo do novo álbum foi titulado "Original Fire" e publicouse nese mesmo ano.

En xullo de 2006 comezaron a aparecer novas que indicaban a saída de Cornell do grupo, con informacións que afirmaban que seguiría a súa carreira en solitario trala publicación do terceiro álbum do grupo, pero Cornell negou inmediatamente estes rumores nunha entrevista coa MTV. Nesa mesma entrevista comentou ter a intención de gravar un novo disco en solitario antes de finais do mes de agosto.

A publicación do álbum en agosto foi precedida dunha campaña especial de publicidade, na que se incluíu unha illa ficticia no Pacífico sur na web de Google Earth chamada "Audioslave Nation". Varios temas do aínda non publicado álbum apareceron nas bandas sonoras de varios filmes e videoxogos. "Wide Awake" e "Shape of Things to Come" foron incluídas no filme Miami Vice, mentres que "Revelations" formou parte da banda sonora do videoxogo Madden NFL 07. Revelations  publicouse finalmente o 5 de setembro de 2006 e entrou na lista Billboard 200 no segundo posto, vendendo 142 000 copias durante a súa primeira semana no mercado. Resultou ser o álbum co peor resultado comercial do grupo, o volume de exemplares vendidos reduciuse nun 65% na seguinte semana, acadando a certificación de disco de ouro un mes despois. Este disco amosou claras influencias do funk, soul e R&B non existentes nos anteriores traballos do grupo, e Morello referiuse a este son como "Led Zeppelin mesturado con Earth, Wind & Fire". Ademais, varios dos temas do disco presentaron unha posición política abertamente máis liberal que nos traballos anteriores de Audioslave.

O novo disco recibiu unha resposta da crítica semellante a outorgada a Out of Exile, coa maioría dos medios destacando a integridade conseguida polo grupo co novo disco. As novas influencias do funk e do soul tamén foron ben recibidas nos medios, con Allmusic cualificando o disco como "o seu álbum máis colorido, diverso e consistente". Porén, houbo outros medios que o consideraron "simplemente outro disco de rock", e afirmaron que presentaba poucas diferenzas musicais con respecto ao seu álbum anterior.

Cornell decidiu atrasar a xira de Revelations ata 2007 para que o disco levas xa un tempo no mercado e para concentrarse no seu segundo álbum en solitario. O resto dos membros do grupo seguiron con proxectos individuais, e Morello anunciou os seus plans de publicar o seu álbum de estrea en solitario a comezos do ano 2007.

O 22 de xaneiro de 2007 anunciouse unha única actuación de reunión de Rage Against the Machine, no festival Coachella o 29 de abril de 2007. O 15 de febreiro dese mesmo ano Cornell anunciou oficialmente a súa saída de Audioslave.

Cornell afirmou que Audioslave se disolvera e que se publicaría unha colección de grandes éxitos nun futuro por acordos cos selos discográficos. O New York Post informou que segundo determinadas fontes a separación non era debida a problemas persoais entre os membros senón por cuestións financeiras, xa que Cornell non estaba de acordo con que tódolos membros levasen unha parte igual dos beneficios polos dereitos de autor xa que el era o que escribía toda a música.

 Despois da separación (2008–) 
250px|miniatura|dereita|Chris Cornell no 2007
En declaracións posteriores á saída de Cornell do grupo, Morello afirmou que el nunca escoitara directamente de Cornell que fora deixar o grupo. Cornell respondeu a estas declaracións indicando que ámbolos dous si tiñan falado das súas intencións de gravar un disco e de que estaba canso de non chegar a un acordo sobre como se levarían os negocios do grupo. En declaracións posteriores Cornell volveu insistir en que o motivo da separación non era por cuestións monetarias, senón que as relacións cos outros membros do grupo xa non eran como ao principio e os seus intereses xa non eran os mesmos. No 2011 Cornell revelou máis información sobre a súa saída do grupo, indicando que os seus problemas persoais na formación do grupo puideron afectar as súas relacións co resto dos membros e que moitos dos problemas que levaron á separación poderían arranxarse, creando unha situación dramática innecesaria da que admitiu ser el mesmo parte da causa.

No 2012 Tom Morello afirmou que tiñan material non publicado en ningún dos tres álbums do grupo que podería publicarse nun futuro, mais sen especificar unha data concreta. Chris Cornell e Morello compartiron un escenario por primeira vez en sete anos xunto a outros músicos no Rock and Roll Hall of Fame de 2013. Cornell tamén actuou xunto a Morello o 26 de setembro de 2014, como artista invitado deste último nunha actuación en Seattle, na que tocaron xuntos varios temas de The Nightwatchman, versións acústicas de temas de Cornell e algúns temas de Audioslave.

Tanto Rage Against the Machine como Soundgarden volveron reunirse dende a separación de Audioslave. Rage Against the Machine realizou varias actuacións en directo e participou nalgúns festivais dende a súa actuación no Coachella Music Festival de 2007, malia que o grupo non expresou ter a intención de gravar un novo disco. Pola súa banda Soundgarden anunciou unha reunión no 2010 e gravaron un novo álbum titulado King Animal e publicado en novembro de 2012.

En agosto de 2015 nunha entrevista con Total Guitar, Cornell declarou abertamente a súa intención de reunirse cos membros de Audioslave, mentres que Morello confirmou que tamén tiña interese en traballar de novo con Cornell, recordando a súa actuación de 2014 en Seattle de forma positiva. O 20 de xaneiro de 2017 Audioslave reuniuse para o que foi o seu primeiro concerto tras doce anos de separación, no "Anti-Inaugural Ball" organizado por Prophets of Rage como protesta pola toma de posesión de Donald Trump como presidente dos Estados Unidos. En febreiro de 2017 Cornell respondeu á pregunta de se terían lugar máis actuacións de reunión de Audioslave no futuro afirmando que era unha posibilidade e que os compoñentes estiveran falando do tema, pero sen concretar ningunha data por mor dos traballos individuais e outros grupos musicais de cada un. Porén, o 17 de maio de 2017 Cornell faleceu a causa aparente dun suicidio en Detroit, tras unha actuación de Soundgarden.

 Nome do grupo 
A idea orixinal do nome do grupo era chamarse "Civilian", pero finalmente non adoptaron ese nome ao estar xa rexistrado por outro grupo. En declaracións posteriores de Morello este desacreditou esta historia, contradicindo a Commerford e Cornell, e comentou que o nome de "Civilian" era tan só un rumor e que o único nome que tivo sempre o grupo foi Audioslave.

O nome de Audioslave resultou estar xa en uso por un grupo sen selo discográfico orixinario de Liverpool. Os dous grupos chegaron a un acordo legal, no que Audioslave tiña que pagarlle 30 000 $ e ámbolos dous grupos poderían seguir usando ese nome. Para evitar posibles confusións, o grupo inglés cambiou o seu nome a "The Most Terrifying Thing."

Este nome recibiu algunhas críticas negativas dos medios que o cualificaron de pouco inspirado, e como "un dos peores na música rock contemporánea", e algúns críticos chegaron a dicir que era o "peor nome de todos os tempos". Pitchfork Media chamouno "o nome de grupo musical máis estúpido do ano", e Chuck Klosterman da revista Spin denominouno como "un dos nomes de grupos musicais máis parvos na historia recente da música rock".

 Estilo musical e influencias 
240px|miniatura|dereita|Tim Commerford no 2007
Audioslave creou o seu son distintivo combinando os riffs de estilo rock dos anos 1970 co rock alternativo. Esta mestura caracterizouse polo amplo rango vocal de Chris Cornell, os solos de guitarra innovadores de Morello e a sección rítmica de Wilk e Commerford. Morello afirmou que aínda sen sentirse nunca limitado musicalmente en Rage Against the Machine tiña un ámbito moito maior para explorar con Audioslave e un territorio musical máis amplo.

En contraste coas letras de Zack de la Rocha, as de Cornell eran principalmente apolíticas. Morello referiuse a elas como "poesía existencial embruxada". Caracterízanse polo seu contido críptico, habitualmente tratando temas como o existencialismo, amor, hedonismo, espiritualidade e cristianismo.
Os primeiros dous álbums de Audioslave tomaron influencias do hard rock dos anos 1970 como Led Zeppelin e Black Sabbath, e polos anteriores grupos dos seus membros (o son grunge de Soundgarden e o son funk metal de Rage Against the Machine). Para Revelations, que presenta influencias do funk, soul e R&B dos anos 1960 e 1970, Morello usou guitarras e amplificadores antigos e Cornell adoptou un son vocal máis típico da música desa época. O guitarrista citou tamén a Sly & the Family Stone, James Brown e Funkadelic como inspiración dos tons funk deste álbum.

Ao igual que Rage Against the Machine, Audioslave incluíu a frase "Tódolos sons feitos por guitarra, baixo, batería e voz"Tradución de: "All sounds made by guitar, bass, drums and vocals" nos libretos dos seus álbums, xa que os sons de guitarra de Morello adoitaban provocar que os oíntes creran que o grupo empregaba samplers, sintetizadores ou mesas de mesturas para producir certos sons.

 Proceso de composición e gravación 
Tódalas letras de Audioslave foron escritas por Cornell, mentres que os catro membros do grupo acreditáronse coa escritura da música. Wilk describiu o proceso de composición como máis colaborativo e satisfactorio que en Rage Against the Machine no que era unha "batalla creativa". Cornell tamén declarou que consideraba o método de composición de Soundgarden inferior ao de Audioslave. Rick Rubin, produtor dos primeiros dous álbums do grupo, foi cualificado por Morello como "un gran compañeiro" e como o "quinto beatle" do grupo.

O tempo que o grupo pasaba compoñendo era curto. Escribiron 21 temas en 19 días para o primeiro álbum, superando ese ritmo para o segundo álbum para o que escribían unha ou dúas cancións cada día. O grupo adoptou este mesmo método e ritmo de composición para o seu terceiro álbum.

Os problemas de drogas e alcoholismo de Cornell foron un factor na composición e gravación do álbum de estrea do grupo. O cantante admitiu que nunca fora capaz de escribir de forma efectiva baixo os efectos do alcol, e pasou un tempo en rehabilitación trala gravación de Audioslave. Aínda que Morello afirmou que Revelations fora o primeiro álbum no que Cornell non fumara, bebera ou tomara drogas durante a gravación, en declaracións posteriores clarificou que o vocalista si estivera sobrio durante as producións dos álbums Out of Exile e Revelations, deixando de fumar antes da gravación deste último.

 Posición política 
miniatura|dereita|200px|Tom Morello no 2006
Mentres que a música de Rage Against the Machine ten unha clara tendencia política, a de Audioslave non presenta esa tendencia na súa maioría. Cornell afirmou que non quería converterse no novo cantante de Rage Against the Machine ou calquera outro grupo político, pero que actuaría nos concertos benéficos que o resto de membros do grupo quixese. Malia esta reticencia a escribir letras políticas, el mesmo nunca descartou a posibilidade. O tema político tratouse no tema "Set It Off", inspirado polos disturbios de 1999 chamados "Battle of Seattle". Posteriormente escribiu unha canción anti-guerra, "Sound of a Gun," e a que Morello denominou "a canción máis política escrita nunca por Audioslave", "Wide Awake", que critica a actuación da administración Bush sobre as consecuencias do Furacán Katrina.

O grupo declarouse abertamente en contra da administración Bush e en contra da Guerra de Iraq dende os seus comezos. O 17 de marzo de 2003, unhas poucas horas despois do anuncio dos plans de invasión de Iraq por parte de Bush, o grupo actuou en directo en Hollywood con mensaxes despregadas polo escenario que dicían "Cantos iraquís por galón? ("How many Iraqis per gallon?") e "Nalgún lugar de Texas, a unha vila fáltalle un idiota" ("Somewhere in Texas, a Village is Missing an Idiot"). Wilk cualificou a Bush como "un fodido fraude" nunha entrevista, criticando a lóxica empregada pola administración Bush para xustificar a Guerra de Iraq.

Na época de publicación do seu segundo álbum, varios temas politicamente cargados de Rage Against the Machine foron incluídos nas actuacións en directo de Audioslave. Aínda que os membros do grupo acordaron non facer declaracións políticas durante a súa viaxe a Cuba, Commerford declarou nunha entrevista que o concerto que deron nese país facía que Audioslave fose politicamente máis activo que o que nunca fora Rage Against the Machine. Durante a súa estancia en Cuba Cornell afirmou que el consideraba tódolos aspectos da vida humana en consideración cando escribía as súas letras, e que escribiría sobre esa experiencia nalgunha das súas cancións futuras.

Audioslave involucrouse de forma notable en Axis of Justice, unha organización sen ánimo de lucro formada por Tom Morello e Serj Tankian de System of a Down. Os postos de Axis of Justice colocáronse en case todos os eventos nos que actuou Audioslave, e a excepción de Commerford todos os membros do grupo apareceron no álbum benéfico Axis of Justice: Concert Series Volume 1 publicado en 2004.

 Membros 
 Chris Cornell – Voz principal, guitarra acústica (2001–2007)
 Tom Morello – guitarra (2001–2007)
 Tim Commerford – baixo, coros (2001–2007)
 Brad Wilk – batería, percusión (2001–2007)

 Discografía 
 Álbums 
 Ano Detalles do álbum Máxima posición nas listas Certificacións USA AUS CAN DNK FIN DEU IRLIrish Music Charts Archive:


  NOR NZL SWE CHE GBR 2002 Audioslave
 Publicación: 19 de novembro de 2002
 Selo: Epic, Interscope
 Formato: CD, LP, DualDisc 7 8 6 37 28 39 41 5 4 14 34 19 USA: 3× PlatinoAUS: PlatinoCAN: 2× PlatinoFIN: OuroGBR: Platino 2005 Out of Exile
 Publicación: 24 de maio de 2005
 Selo: Epic, Interscope
 Formato: CD, LP 1 3 1 5 5 6 3 1 1 2 7 5 US: PlatinoAUS: PlatinoCAN: PlatinoGBR: Ouro 2006 Revelations
 Publicación: 5 de setembro de 2006
 Selo: Epic, Interscope
 Formato: CD (+DVD), LP 2 1 1 6 2 8 7 5 1 6 8 12 US: OuroAUS: OuroCAN: OuroGBR: Prata

 Sinxelos 
 Ano Título Máx. posición nas listasCertificacións Álbum USA USMain. USMod. AUS AUT FRA DEU IRL NED NZL SWE GBR 2002 "Cochise" 69 2 9 — — — — — — — — 24 Audioslave 2003 "Like a Stone" 31 1 1 35 — — — — — 14 — —USA: Ouro "Show Me How to Live" 67 2 4 — — — — — — — — — 2004 "I Am the Highway" 66 2 3 — — — — — — 36 — — "What You Are" — 8 17 — — — — — — — — — 2005 "Be Yourself" 32 1 1 34 73 74 87 48 91 38 48 40 Out of Exile "Your Time Has Come" — 12 12 — — — — — — — — — "Doesn't Remind Me" 68 2 3 — — — — — 92 — — 93 2006 "Out of Exile" — 9 14 — — — — — — — — — "Original Fire" 79 4 3 34 — — — — — — — 92 Revelations "Revelations" — 6 38 — — — — — — — — — "—" indica que o sinxelo non acadou unha posición nesa lista ou non se publicou nese país.

 Notas 

 Véxase tamén 

Categoría:Audioslave